**שְׁאֵלָה 57:**

**נֶאֱמַר בְּסֵפֶר בְּרֵאשִׁית עַל בְּרִיאַת הָעוֹלָם: "בְּרֵאשִׁית בָּרָא אֱלֹקִים אֶת הַשָּׁמַיִם וְאֶת הָאָרֶץ וְהָאֶרֶץ הָיְתָה תֹּהוּ וָבֹהוּ וְרוּחַ אֱלֹקִים מְרַחֶפֶת עַל פְּנֵי הַמַּיִם".**

**הָרוּחַ מָתַי נִבְרְאָה? הַמַּיִם הֲכֵיצַד נִבְרְאוּ? וּמָה עִם הָאֵשׁ, מַדּוּעַ לֹא מֻזְכֶּרֶת בְּרִיאָתָהּ?**

**תְּשׁוּבָה:**

כְּשֶׁבָּרָא הַבּוֹרֵא אֶת הָעוֹלָם, כָּל מַה שֶּׁבָּרָא הִנּוֹ בַּמְּצִיאוּת שֶׁל שָׁמַיִם וָאָרֶץ. כָּל הַמְּצִיאוּת שֶׁל הַשָּׁמַיִם וְכָל מַה שֶּׁשַּׁיָּךְ לַשָּׁמַיִם נִבְרָא בְּדִבּוּר אֶחָד, וּבְאוֹתוֹ דִּבּוּר נִבְרָא כָּל מַה שֶּׁנִּמְצָא בָּאָרֶץ.

רַמְבַּ"ן: וְעַתָּה שְׁמַע פֵּרוּשׁ הַמִּקְרָא עַל פְּשׁוּטוֹ נָכוֹן וּבָרוּר.

הָקָּבָּ"ה בָּרָא כָּל הַנִּבְרָאִים מֵאֲפִיסָה מֻחְלֶטֶת. וְאֵין אֶצְלֵנוּ בִּלְשׁוֹן הַקֹּדֶשׁ בְּהוֹצָאַת הַיֵּשׁ מֵאַיִן אֶלָּא לְשׁוֹן "בָּרָא", וְהוֹצִיא הַבּוֹרֵא מִן הָאֶפֶס הַגָּמוּר הַמֻּחְלָט יְסוֹד דַּק מְאֹד, אֵין בּוֹ מַמָּשׁ, אֲבָל הוּא כֹּחַ מַמְצִיא, מוּכָן לְקַבֵּל הַצּוּרָה, וְלָצֵאת מִן הַכֹּחַ אֶל הַפֹּעַל וְהוּא הַחֹמֶר הָרִאשׁוֹן, נִקְרָא לַיְּוָנִים בִּלְשׁוֹן "הִיּוּלִי" וְאַחַר הַ"הִיּוּלִי" לֹא בָּרָא דָּבָר אֲבָל יָצַר וְעָשָׂה כִּי מִמֶּנּוּ הִמְצִיא הַכֹּל וְהִלְבִּישׁ הַצּוּרוֹת וְתִקֵּן אוֹתָן.

בְּרִיאָה – יֵשׁ מֵאַיִן.

יְצִירָה – יֵשׁ מִיֵּשׁ.

עֲשִׂיָּה – גְּמַר מְלָאכָה.

וְדַע כִּי הַשָּׁמַיִם וְכָל אֲשֶׁר בָּהֶם חֹמֶר אֶחָד וְהָאָרֶץ וְכָל אֲשֶׁר בָּהּ חֹמֶר אֶחָד, וְהָקָּבָּ"ה בָּרָא אֵלּוּ הַשְּׁנַיִם מֵאַיִן, וּשְׁנֵיהֶם לְבַדָּם נִבְרָאִים, **וְהַכֹּל נַעֲשָׂה מֵהֶם**. וְהַחֹמֶר הַזֶּה, שֶׁנִּקְרָא "הִיּוּלִי" נִקְרָא בִּלְשׁוֹן הַקֹּדֶשׁ "תֹּהוּ" וְהַמִּלָּה נִגְזְרָה מִלָּשׁוֹן לִתְהוֹת, שֶׁאָנוּ תּוֹהִים בּוֹ, כִּי לֹא לָבַשׁ צוּרָה זֶה הַחֹמֶר, וְהַצּוּרָה הַנִּבְלֶטֶת לַחֹמֶר הַזֶּה נִקְרֵאתָ בִּלְשׁוֹן הַקֹּדֶשׁ "בֹּהוּ" שֶׁנִּגְזֶרֶת מִן הַמִּלִּים בּוֹ-הוּא. הַצּוּרָה בַּחֹמֶר.

אֶת הַשָּׁמַיִם נֶאֱמַר לְרַבּוֹת חַמָּה וּלְבָנָה כּוֹכָבִים וּמַזָּלוֹת, וְאֶת הָאָרֶץ לְרַבּוֹת הָאִילָנוֹת וּדְשָׁאִים וְגַן עֵדֶן...

**"וַיַּעַשׂ אֱלֹהִים אֶת שְׁנֵי הַמְּאֹרֹת הַגְּדֹלִים אֶת הַמָּאוֹר הַגָּדֹל לְמֶמְשֶׁלֶת הַיּוֹם וְאֶת הַמָּאוֹר הַקָּטֹן לְמֶמְשֶׁלֶת הַלַּיְלָה וְאֵת הַכּוֹכָבִים"** (בְּרֵאשִׁית א, טז). וַיַּעַשׂ מִלְּשׁוֹן עֲשִׂיָּה, כְּלוֹמַר **שֶׁכְּבָר הָיוּ**, וְעַכְשָׁו גָּמַר מְלַאכְתָּן, וּמָתַי הָיוּ?

כְּבָר בְּ- **בְּרֵאשִׁית.**

לָכֵן נֶאֱמַר **"בְּרֵאשִׁית בָּרָא אֱלֹקִים אֶת הַשָּׁמַיִם** (הַשָּׁמַיִם – אֵשׁ וּמַיִם) **וְאֶת הָאָרֶץ"**, שְׁנֵי הַמִּלִּים **אֶת** בָּאִים לְרַבּוֹת אֶת כָּל הַנִּמְצָא בָּעוֹלָם, הֱוֵה אוֹמֵר נִבְרְאוּ יַחַד בְּדִבּוּר אֶחָד שָׁמַיִם וָאָרֶץ אוֹר וְחֹשֶׁךְ תֹּהוּ וָבֹהוּ מַיִם רוּחַ אֵשׁ וְעָפָר. אֶלָּא אַף עַל פִּי שֶׁנִּבְרְאוּ הַכֹּל יַחַד, לֹא הָיָה סֵדֶר בֵּינֵיהֶם וְהָיוּ כָּל הַבְּרִיאוֹת בַּנִּמְצָא אֲבָל חָסְרוּ הַסֵּדֶר, וְסִדְּרָן הַבּוֹרֵא דְּבַר יוֹם בְּיוֹמוֹ, בַּיּוֹם הָרִאשׁוֹן הִבְדִּיל וְהֵכִין הָאוֹר מִן הַחֹשֶׁךְ וְהָיָה הָאוֹר בִּמְקוֹמוֹ וְהַחֹשֶׁךְ בִּמְקוֹמוֹ וְכָךְ עַל זֶה הַסֵּדֶר.

דּוֹמֶה הַדָּבָר לְמִי שֶׁרָצָה לִבְנוֹת בִּנְיָן וְקֹדֶם מֵכִין אֲבָנִים וְעֵצִים וְעָפָר וּבַרְזֵלִּים וּבֶטּוֹן, וְכָל צָרְכֵי הַבִּנְיָן וְאַחַר כָּךְ יִבְנֶה הַבִּנְיָן, כֵּן הַבּוֹרֵא בָּרָא כָּל צָרְכֵי הָעוֹלָם **בְּדִבּוּר אֶחָד** וְהֵכִינוֹ וְהָיָה הַכֹּל מֻנָּח גָּדוּשׁ בְּעִרְבּוּבְיָא וְאַחַר כָּךְ הִתְחִיל לְסַדֵּר דָּבָר וְדָבָר, וְתִמְצָא כְּשֶׁרָצָה לִבְרֹא הַשָּׁמַיִם אָמַר **"יְהִי רָקִיעַ בְּתוֹךְ הַמַּיִם... וַיִּקְרָא אֱלֹהִים לָרָקִיעַ שָׁמָיִם"** (בְּרֵאשִׁית א, ו-ח), פֵּרוּשׁ, קָבַע לוֹ **מָקוֹם** אֲבָל הוּא כְּבָר נִבְרָא בְּמַאֲמָר רִאשׁוֹן, וְכָךְ לְגַבֵּי הָאָרֶץ, **"וַיֹּאמֶר אֱלֹקִים יִקָּווּ הַמַּיִם מִתַּחַת הַשָּׁמַיִם... וְתֵרָאֶה הַיַּבָּשָׁה... וַיִּקְרָא אֱלֹקִים לַיַּבָּשָׁה** **אֶרֶץ"** (בְּרֵאשִׁית ט, י). וַהֲרֵי כְּבָר נִבְרְאָה הָאָרֶץ (פָּסוּק א). אֶלָּא סִדְּרָם וְהִנִּיחָם בִּמְקוֹמָם.

וְהֵן אֱמֶת שֶׁהָיָה יָכוֹל הַבּוֹרֵא לִכְלֹל בַּמַּאֲמָר הָרִאשׁוֹן גַּם אֶת הַסֵּדֶר, אֶלָּא לְסִבּוֹת הַרְבֵּה עָשָׂה כֵּן וְאֶחָד מֵהֶם גִּלּוּ לָנוּ חֲכָמִים זַ"ל בְּפִרְקֵי אָבוֹת פֶּרֶק חֲמִישִׁי מִשְׁנָה א, "בַּעֲשָׂרָה מַאֲמָרוֹת נִבְרָא הָעוֹלָם, וּמַה תַּלְמוּד לוֹמַר, וַהֲלֹא בְּמַאֲמָר אֶחָד יָכֹל לְהִבָּרְאוֹת? אֶלָּא לְהִפָּרַע מִן הָרְשָׁעִים שֶׁמְּאַבְּדִין אֶת הָעוֹלָם שֶׁנִּבְרָא בַּעֲשָׂרָה מַאֲמָרוֹת, וְלִתֵּן שָׂכָר טוֹב לַצַּדִּיקִים שֶׁמְּקַיְּמִין אֶת הָעוֹלָם שֶׁנִּבְרָא בַּעֲשָׂרָה מַאֲמָרוֹת".

כְּלוֹמַר: אִי הַסֵּדֶר תַּכְלִיתוֹ הִיא כְּדֵי שֶׁיַּעֲשֶׂה הָאָדָם סֵדֶר בְּעוֹלָמוֹ כְּמוֹ שֶׁעָשָׂה הַבּוֹרֵא סֵדֶר בְּעוֹלָמוֹ. וּבְסֵדֶר זֶה יְקַבֵּל הָאָדָם אֶת שְׂכָרוֹ, וְאִם לֹא סִדֵּר, וְהֵפֵר אֶת הַסֵּדֶר שֶׁאָמוּר לִהְיוֹת יְקַבֵּל אֶת עָנְשׁוֹ. **"כָּל שֶׁלֹּא נִתְקַן כְּאִלּוּ לֹא נִבְרָא"**.

וְאַל יִקְשֶׁה בְּעֵינֶיךָ לָמָּה כָּתְבָה הַתּוֹרָה עִקַּר הַבְּרִיאָה בְּדֶרֶךְ זֶה, וְלֹא כָּתְבָה בְּפֵרוּשׁ בָּרָא הַבּוֹרֵא אֶת הַמַּיִם וְהֶעָפָר וְהָאֵשׁ וְהָרוּחַ.

אֶלָּא לוֹמַר לָנוּ אֶת הַנִּסְתָּרוֹת שֶׁבַּתּוֹרָה, וְאִם הָיָה אוֹמֵר הַכָּתוּב אֶת כָּל הַנִּבְרָאִים כְּמוֹ בְּרֵאשִׁית בָּרָא אֱלֹקִים אֶת הַשָּׁמַיִם וְהָאָרֶץ וְהָרוּחַ וְהָאֵשׁ וְהֶעָפָר וְהַמַּיִם... הָיָה בַּנִּשְׁמָע כִּי בְּרִיאַת כָּל אֶחָד בִּפְנֵי עַצְמוֹ וְלֹא כָּךְ הַדָּבָר, וְסִבָּה נוֹסֶפֶת הִיא שֶׁיָּבִין הָאָדָם מַה גְּדֻלָּתוֹ וְכֹחוֹ שֶׁל הַבּוֹרֵא וּמַה נּוֹרָאִים מַעֲשָׂיו, וְחָפֵץ הַבּוֹרֵא לְהוֹדִיעַ כֹּחַ מַעֲשָׂיו לְעַמּוֹ וְהוֹדִיעָנוּ סֵדֶר הַבְּרִיאָה וְאָפְנָהּ וְלֹא יִמְנַע טוֹב זֶה בִּשְׁבִיל הַשּׁוֹטִים וְהַטּוֹעִים כִּי **"יְשָׁרִים דַּרְכֵי הַשֵּׁם וְצַדִּיקִים יֵלְכוּ בָּם"** (הוֹשֵׁעַ יד, י).

בִּזְמַן שֶׁהָאָדָם שׁוֹתֶה מַיִם לִצְמָאוֹ אוֹמֵר: שֶׁהַכֹּל נִהְיֶה בִּדְבָרוֹ. אוֹמְרִים חֲזַ"ל אַל תֹּאמַר בִּדְבָרוֹ אֶלָּא **בְּדִבּוּרוֹ!** כְּלוֹמַר **הַכֹּל נִהְיֶה בְּדִבּוּרוֹ שֶׁל הַבּוֹרֵא**. נִבְרָא עַל יְדֵי הַדִּבּוּר. כְּלוֹמַר מֵהַדִּבּוּר אָכֵן מִתְהַוִּים רוּחַ מַיִם וְאֵשׁ.

וַיֹּאמֶר הַשֵּׁם יְהִי אוֹר... וַיֹּאמֶר הַשֵּׁם יְהִי רָקִיעַ. שֹׁרֶשׁ הַמִּלָּה הִיא **א.מ.ר.** רָאשֵׁי תֵּבוֹת שֶׁל **א** – אֵשׁ. **מ** – מַיִם. **ר** – רוּחַ.

שֶׁהֲרֵי כְּשֶׁאָדָם מְדַבֵּר יוֹצֵא מִפִּיו רוּחַ וּמַיִם וְחֹם הָאֵשׁ, כָּל שֶׁכֵּן קַל וָחֹמֶר מִדִּבּוּרוֹ שֶׁל הַבּוֹרֵא, עַל כֵּן לֹא נֶאֱמַר אֵיךְ נִבְרְאוּ אֵשׁ מַיִם וְרוּחַ כִּי מֵעַצְמָם נִבְרְאוּ – בְּדִבּוּרוֹ שֶׁל הַבּוֹרֵא כְּשֶׁבָּרָא אֶת הָעוֹלָם בְּמַאֲמָרוֹת וְלֹא הֻצְרַךְ לִבְרִיאוֹת אֵלּוּ מַאֲמָר מְיֻחָד כְּמוֹ בִּשְׁאָר הַבְּרִיאוֹת שֶׁנִּבְרְאוּ. עַל כֵּן מְבָרְכִים עַל מַיִם – שֶׁהַכֹּל נִהְיֶה בִּדְבָרוֹ, כִּי עַל כָּל שְׁאָר הַדְּבָרִים מְבָרְכִים בִּלְשׁוֹן בְּרִיאָה. דֻּגְמָא: תַּפּוּחַ: **בּוֹרֵא** פְּרִי הָעֵץ. בַּנָּנָה: **בּוֹרֵא** פְּרִי הָאֲדָמָה, עוּגָה: **בּוֹרֵא** מִינֵי מְזוֹנוֹת. הַתַּפּוּחַ, הַבַּנָּנָה... נִבְרְאוּ יֵשׁ מֵאַיִן.

הַכֹּל בִּלְשׁוֹן בְּרִיאָה מַה שֶּׁאֵין כֵּן הַמַּיִם נִתְהֲווּ מִמֵּילָא עַל פִּי הַמַּאֲמָר, לָכֵן אוֹמְרִים שֶׁהַכֹּל (מַמָּשׁ הַכֹּל) נִהְיֶה בִּדְבָרוֹ.

וּבָזֶה נָבִין גַּם בִּרְכַּת **בּוֹרֵא** מְאוֹרֵי הָאֵשׁ, הָיָה צָרִיךְ לוֹמַר בּוֹרֵא הָאֵשׁ. מַדּוּעַ מְאוֹרֵי הָאֵשׁ? אֶלָּא שֶׁעַל אֵשׁ לֹא שַׁיָּךְ לְבָרֵךְ בִּלְשׁוֹן בְּרִיאָה. כְּמוֹ הַמַּיִם שֶׁנִּתְהַוּוּ בְּדִבּוּרוֹ שֶׁל הַבּוֹרֵא. גַּם הָאֵשׁ נִתְהַוָּה בְּדִבּוּרוֹ שֶׁל הַבּוֹרֵא, אֶלָּא שֶׁיֵּשׁ לְהָבִין שֶׁהָאֵשׁ הַכַּוָּנָה **לְחֹם** הָאֵשׁ הַיּוֹצֵא מִדִּבּוּר, אֲבָל **אוֹר** הָאֵשׁ הָיָהּ בְּרִיאָה, וְלָכֵן יֵשׁ לְבָרֵךְ עָלָיו בִּלְשׁוֹן בּוֹרֵא מְאוֹרֵי הָאֵשׁ.

**"בִּדְבַר הַשֵּׁם שָׁמַיִם נַעֲשׂוּ וּבְרוּחַ פִּיו כָּל צְבָאָם"** (תְּהִלִּים לג, ו).

**"הַשֵּׁם דְּבָרְךָ נִצָּב בַּשָּׁמָיִם"** (תְּהִלִּים קיט, פט), שֶׁהַדִּבּוּר נִצָּב בַּשָּׁמַיִם, וְכֹחַ הַדִּבּוּר הוּא כֹּחַ עָצוּם שֶׁיָּכוֹל מַמָּשׁ לִבְרֹא עוֹלָמוֹת אוֹ אֲפִלּוּ לַהֲרֹס.

אִם כֵּן הָרוּחַ, הַמַּיִם, הָאֵשׁ וְכָל חֹמֶר בְּעוֹלָם בֵּין חֹמֶר עִם צוּרָה לְבֵין חֹמֶר לְלֹא צוּרָה נִבְרְאוּ בִּתְחִלַּת הַזְּמַן – בְּ"בְּרֵאשִׁית".

כּוֹתֵב הַסְּפוֹרְנוֹ (רַבֵּנוּ עוֹבַדְיָה בַּר יַעֲקֹב סְפוֹרְנוֹ) עַל הַפָּסוּק: "בְּרֵאשִׁית" – בִּתְחִלַּת הַזְּמַן וְהוּא רֶגַע הָרִאשׁוֹן בִּלְתִּי מִתְחַלֵּק. שֶׁלֹּא הָיָה זְמַן קֹדֶם לָכֵן.

"בָּרָא" – עָשָׂה אֵינוֹ יֶשְׁנוֹ. כָּל מַה שֶּׁלֹּא הָיָה נִתְהַוָּה בְּרֶגַע אֶחָד.

אִם מְדַבְּרִים עַל הָאֵשׁ, נוּכַל בְּפַשְׁטוּת לוֹמַר שֶׁאֶת הָאֵשׁ אִי אֶפְשָׁר לָחוּשׁ בְּחוּשׁ הַמִּשּׁוּשׁ (כְּשֶׁמְּדַבְּרִים עַל הָאֵשׁ הַכַּוָּנָה עַל אוֹר הָאֵשׁ. אֶת חֹם הָאֵשׁ אֶפְשָׁר לְהַרְגִּישׁ... לֹא מֻמְלָץ). לֹא נִתָּן לָגַעַת וּלְהַרְגִּישׁ אֵשׁ, אוּלָם אֶפְשָׁר לִרְאוֹתוֹ.

אֲוִיר לְדֻגְמָא אִי אֶפְשָׁר לִרְאוֹת אוּלָם אֶפְשָׁר לְהַרְגִּישׁ. לְדֻגְמָא נְסִיעָה בִּמְכוֹנִית כְּשֶׁהַחַלּוֹן פָּתוּחַ אֶפְשָׁר לְהַרְגִּישׁ אֶת הָאֲוִיר.

שָׁנִים רַבּוֹת חָקְרָה הָאֱנוֹשׁוּת אַחַר מַהוּתוֹ שֶׁל הַקּוֹל, הַאִם הוּא מַשֶּׁהוּ מַמָּשִׁי? הַאִם הוּא עָשׂוּי מֵחֶלְקִיקִים קְטַנִּים? וְכַמּוּבָן, כֵּיצַד הוּא מַגִּיעַ מִמְּקוֹר הָרַעַשׁ אֶל הָאֹזֶן? אִישׁ לֹא הֶעֱלָה בְּדַעְתּוֹ שֶׁיֵּשׁ צֹרֶךְ בְּתִוּוּךְ כָּל שֶׁהוּא (כְּגוֹן הָאֲוִיר) עַל מְנָת שֶׁהַקּוֹל יַעֲבֹר דַּרְכּוֹ, הָאֱמוּנָה הָרוֹוַחַת הָיְתָה שֶׁקּוֹל יָכוֹל לַעֲבֹר בְּכָל מַצָּב מִמָּקוֹם לְמָקוֹם וְגַם בְּחָלָל רֵיק.

בִּשְׁנַת 1660 הִתְגַּלָּה בְּנִסּוּי דֵּי פָּשׁוּט שֶׁקּוֹל יָכוֹל לַעֲבֹר רַק בְּמָקוֹם שֶׁיֵּשׁ אֲוִיר, אֲבָל בְּרֵיק מֻחְלָט אֵין לַקּוֹל אֶפְשָׁרוּת לָנוּעַ. הָיָה זֶה הַמַּדְּעָן רוֹבֶרְטְ בויל שֶׁגִּלָּה זֹאת עַל יְדֵי שֶׁשִּׁלְשֵׁל עִם חוּט שָׁעוֹן מְעוֹרֵר רַב עָצְמָה לְתוֹךְ צִנְצֶנֶת זְכוּכִית וְאָטַם אוֹתָהּ לַחֲלוּטִין, לְאַחַר מִכֵּן הוּא שָׁאַב אֶת הָאֲוִיר מִן הַצִּנְצֶנֶת.

בִּתְחִלָּה צְלִיל הַפַּעֲמוֹן נִשְׁמַע הֵיטֵב מִבַּעַד לַזְּכוּכִית, אֲבָל לְאַט לְאַט הֵחֵל קוֹל הַפַּעֲמוֹן לְהֵחָלֵשׁ עַד שֶׁלְּבַסּוֹף נָמוֹג לַחֲלוּטִין, בְּאוֹתָהּ שָׁעָה, הַפַּעֲמוֹן הָיָה נִרְאָה רוֹטֵט אַךְ שׁוּם קוֹל לֹא נִשְׁמַע מִבַּעַד לַזְּכוּכִית. כָּךְ לְמַעֲשֶׂה הוּכַח בַּפַּעַם הָרִאשׁוֹנָה שֶׁגַּלֵּי הַקּוֹל זְקוּקִים לַאֲוִיר עַל מְנָת שֶׁיּוּכְלוּ לָנוּעַ מִמָּקוֹם לְמָקוֹם.

בְּבֵאוּר הַמַּהֲרַ"ל מִפְּרָאג עַל מַעֲמַד הַר סִינַי אָנוּ מוֹצְאִים תֵּאוּר זֶה: "וּלְפִיכָךְ אָמַר שֶׁהָיוּ קוֹלוֹת כִּי הַקּוֹל הוּא הָרוּחַ בִּלְבַד, **כִּי אִי אֶפְשָׁר שֶׁיִּהְיֶה קוֹל כִּי אִם עַל יְדֵי רוּחַ**". (תִּפְאֶרֶת יִשְׂרָאֵל פֶּרֶק ל').

לְמַעֲשֶׂה הַנָּכוֹן הוּא שֶׁהַקּוֹל הַיּוֹצֵא מִפִּיו שֶׁל הַדּוֹבֵר לֹא מַגִּיעַ יְשִׁירוֹת לְאָזְנֵינוּ, קוֹלוֹ גּוֹרֵם לִרְטִיטָה שֶׁל הָאֲוִיר שֶׁלְּיַד פִּיו וּתְנוּדָה זוֹ גּוֹרֶמֶת לַגַּל הַמִּתְפַּשֵּׁט בַּחֲלַל הַחֶדֶר, מַמָּשׁ כְּמוֹ הִתְפַּשְּׁטוּת גַּל שֶׁל מַיִם לְכָל עֵבֶר לְאַחַר שֶׁהוּטְלָה אֶבֶן לִבְרֵכָה. בְּשָׁעָה שֶׁגַּל זֶה מַגִּיעַ לְאָזְנֵינוּ הוּא מְתֻרְגָּם עַל יְדֵי הָאֹזֶן בַּחֲזָרָה לְקוֹל.

גַּם עֻבְדָּה זוֹ נִזְכֶּרֶת בַּמִּדְרָשׁ (בְּרֵאשִׁית רַבָּה פָּרָשָׁה י"ט ו') אָמַר רַבִּי חַלְפוֹן שָׁמַעְנוּ שֶׁיֵּשׁ הִלּוּךְ לַקּוֹל שֶׁנֶּאֱמַר: **"וַיִּשְׁמְעוּ אֶת קוֹל ה' אֱלֹקִים מִתְהַלֵּךְ בַּגָּן"** (בראשית ג, ח) וּמְבָאֵר המהרז"ו (הָרַב זְאֵב וָואלְף בְּפֵרוּשׁוֹ לְמִדְרָשׁ רַבָּה): "שָׁמַעְנוּ שֶׁיֵּשׁ הִלּוּךְ לַקּוֹל – פֵּרוּשׁ, מִכָּאן לָמַדְנוּ שֶׁהַקּוֹל אֵינוֹ נִשָּׁמָע מִיָּד בְּצֵאתוֹ אֶל גְּבוּל רָחוֹק, אֶלָּא הוֹלֵךְ מִמְּקוֹרוֹ עַד שֶׁבָּא לְמָקוֹם רָחוֹק".

שָׁאֲלוּ וְדָרְשׁוּ הַחוֹקְרִים: אִם הָאֵשׁ שֶׁהוּא הֶעְדֵּר הַמִּשּׁוּשׁ וּמֻרְגָּשׁ בְּחוּשׁ הָרְאִיָּה, וְהָאֲוִיר שֶׁהוּא נְטוּל הָרְאִיָּה וּמֻרְגָּשּׁ הַמִשּׁוּשׁ, אִם כֵּן מַדּוּעַ הָאֲוִיר נֶעְדָּר הָרֵאוּת וּמֻרְגָּשׁ הַמִּשּׁוּשׁ?

וְאָמְנָם הָעִנְיָן הוּא כִּי יָדוּעַ שֶׁסִּבַּת הָרְאוּת הִיא מִפְּנֵי שֶׁהַדָּבָר הַמֻּבָּט נִרְאֶה וְנִרְשָׁם בַּבַת עֵינוֹ שֶׁל הָאָדָם וְהִיא כְּמַרְאָה הַמְלֻטֶשֶּׁת.

דּוֹמֶה הַדָּבָר לְאָדָם שֶׁרוֹאֶה דָּבָר מְסֻיָּם רַק לְפִי הַמֶּרְחָק. כְּכָל שֶׁיִּתְקָרֵב יוֹתֵר אֶל הָעֶצֶם הַנִּרְאֶה כָּךְ יִרְאֵהוּ פָּחוֹת, וְכָךְ אִם יִתְדַּבֵּק בָּעֶצֶם לֹא יִרְאֵהוּ כְּלָל. כְּכָל שֶׁהַדָּבָר קָרוֹב יוֹתֵר לְבַּבַת עֵינוֹ שֶׁל הָאָדָם, כָּךְ אֵין מְסֻגָּל לִרְאוֹתוֹ. וְהִנֵּה אַחַר שֶׁיָּדוּעַ נֶאֱמָנָה שֶׁאֵין בָּעוֹלָם מָקוֹם רֵיק מִן הָאֲוִיר, וְשֶׁהָאֲוִיר מֻנָּח עַל הָעַיִן הָרוֹאָה, זוֹ הַסִּבָּה שֶׁאָכֵן הָאֲוִיר נִמְנַע מֵהָרְאוּת.

כְּלוֹמַר אִם נַנִּיחַ שֶׁיִּמָּצֵא מְצִיאוּת שֶׁהוּא רֵיק מִן הָאֲוִיר, וְהָיָה הָאָדָם עוֹמֵד בְּרִחוּק מִן הָאֲוִיר בְּדֶרֶךְ נִסִּית. הָיָה הָאָדָם מְסֻגָּל לִרְאוֹת אֶת הָאֲוִיר הָעוֹמֵד כְּנֶגְדּוֹ, וְגַם הָיָה רוֹאֶה אֶת הַתְּנוּעוֹת הַמִּתְהַוּוֹת בָּאֲוִיר עֵקֶב שִׁנּוּי בְּגַלֵּי הַקּוֹל, כִי הֲרֵי הַדִּבּוּר מֵנִיעַ אֶת גַּלֵי הָאֲוִיר כְּמוֹ שֶׁהִסְבַּרְנוּ לְעֵיל.

וּכְמוֹ שֶׁאֶפְשָׁר לְהַשִּׂיג ע"י כּוֹתֵב מִכְתָּב אֶת כַּוָּנָתוֹ, וּכְמוֹ שֶׁאֶפְשָׁר לְהָבִין מִי הַמְדַבֵּר, אָדָם, צִפּוֹר, אַרְיֵה... עַל יְדֵי תֶּדֶר הַקּוֹל מִבְּלִי לִרְאוֹת, אֶפְשָׁר אִם כֵּן גַּם לִרְאוֹת אֶת תֶּדֶר הַקּוֹל מִבְּלִי לִשְׁמֹעַ. בְּמַצָּב שֶׁהָאָדָם עוֹמֵד כִּבְיָכוֹל מִחוּץ לַאֲוִיר.

יָדוּעַ לַכֹּל כִּי הָאֲוִיר בּוֹרֵחַ מִן הָאֵשׁ.

הָאֲוִיר וְהָאֵשׁ אֵינָם יְכוֹלִים לָדוּר יַחְדָּו.

הָאֵשׁ זְקוּקָה לַאֲוִיר (לַחַמְצָן) וּבִזְמַן שֶׁהָאֲוִיר "נִגְמָר" הָאֵשׁ נִכְבֵּית.

הֵיכָן שֶׁיֵּשׁ אֵשׁ, בְּאוֹתוֹ מְקוֹם הָאֵשׁ – אֵין אֲוִיר.

אִם נִתְבּוֹנֵן בִּזְמַן מַתַּן תּוֹרָה, הָאֵשׁ שֶׁיָּרְדָה בְּהַר סִינַי.

**"וְהַר סִינַי עָשַׁן כֻּלּוֹ מִפְּנֵי אֲשֶׁר יָרַד עָלָיו יְהֹוָה בָּאֵשׁ"** (שְׁמוֹת יט, יח)**.**

**"וְכָל הָעָם רֹאִים אֶת הַקּוֹלֹת וְאֶת הַלַּפִּידִם וְאֵת קוֹל הַשֹּׁפָר וְאֶת הָהָר עָשֵׁן וַיַּרְא הָעָם וַיָּנֻעוּ וַיַּעַמְדוּ מֵרָחֹק. וַיֹּאמְרוּ אֶל משֶׁה דַּבֶּר אַתָּה עִמָּנוּ וְנִשְׁמָעָה וְאַל יְדַבֵּר עִמָּנוּ אֱלֹהִים פֶּן נָמוּת"** (שְׁמוֹת כ, יד)**.**

נִמְצָאִים כָּאן דְּבָרִים עֲמֻקִּים מְאֹד.

וְכָל הָעָם רוֹאִים אֶת הַקּוֹלוֹת?? אֶפְשָׁר לִרְאוֹת קוֹלוֹת?

וְאֶת קוֹל הַשּׁוֹפָר רוֹאִים? הֲכֵיצַד.

מַדּוּעַ וַיַּרְא הָעָם וַיָּנוּעוּ וַיַּעַמְדוּ מֵרָחוֹק.

וּמַדּוּעַ בִּקְּשׁוּ מִמֹּשֶׁה רַבֵּנוּ שֶׁיְּדַבֵּר אִתָּם וְלֹא רָצוּ לִשְׁמֹעַ מֵהַשֵּׁם, כִּי פָּחֲדוּ לָמוּת.

אִם כֵּן יֵשׁ לָדַעַת כְּשֶׁיָּרַד הָאֱלֹקִים בְּמַעֲמַד הַר סִינַי יָרַד הָאֱלֹקִים בָּאֵשׁ.

(וְהַר סִינַי עָשַׁן כֻּלּוֹ מִפְּנֵי אֲשֶׁר יָרַד עָלָיו הַשֵּׁם בְּאֵשׁ).

וְאִם הָאֵשׁ "בּוֹלַעַת" אֶת הָאֲוִיר כְּמוֹ שֶׁהִסְבַּרְנוּ, כְּלוֹמַר בְּאֵזוֹר הַר סִינַי, הָיָה אֵשׁ אֲבָל לֹא הָיָה אֲוִיר.

אִם כֵּן עַם יִשְׂרָאֵל שֶׁעָמְדוּ לְמַרְגְּלוֹת הַר סִינַי הָיוּ בְּמַצָּב שֶׁיֵּשׁ אֵשׁ וְאֵין אֲוִיר, וְאִי אֶפְשָׁר לָאָדָם לִחְיוֹת לְלֹא אֲוִיר, וּבֶאֱמֶת מַעֲמָד זֶה הָיָה בְּדֶרֶךְ נִסִּי שֶׁיִּשְׂרָאֵל עָמְדוּ בַּמָּקוֹם הַפָּנוּי מִן הָאֲוִיר, כְּלוֹמַר בֵּין יִשְׂרָאֵל לְבֵין הָאֲוִיר הָיָה מֶרְחָק. לָכֵן נֶאֱמַר וַיַּעַמְדוּ מֵרָחוֹק. רָחוֹק מִן הָאֲוִיר.

אִם כֵּן, אִם עוֹמְדִים רָחוֹק מִן הָאֲוִיר, אֶפְשָׁר **לִרְאוֹת** אֶת הָאֲוִיר, אֶפְשָׁר **לִרְאוֹת אֶת תְּנוּעוֹת גַּלֵּי קוֹל הָאֲוִיר.**

לָכֵן אֶפְשָׁר לְהָבִין אֶת **"וְכָל הָעָם רוֹאִים אֶת הַקּוֹלוֹת".**

כֵּיוָן שֶׁהָיוּ רְחוֹקִים מִן הָאֲוִיר הָיוּ יְכוֹלִים לִרְאוֹת בְּחוּשׁ אֶת חִלּוּפֵי תְּנוּעוֹת הָאֲוִיר. וְלָזֶה נֶאֱמַר **"אַתֶּם רְאִיתֶם כִּי מִן הַשָּׁמַיִם דִּבַּרְתִּי עִמָּכֶם"** – כְּלוֹמַר רָאוּ עַם יִשְׂרָאֵל אֶת הַשֵּׁם מְדַבֵּר אִתָּם – **רָאוּ וְלֹא שָׁמְעוּ!**

**"פֶּן תִּשְׁכַּח אֶת הַדְּבָרִים אֲשֶׁר רָאוּ עֵינֶיךָ"** (דְּבָרִים ד, ט) – דְּבָרִים שֶׁרָאוּ עֵינֶיךָ כְּלוֹמַר אֵיךְ הָיָה הַדִּבּוּר מְדַבֵּר עִמְּךָ.

בְּמַצָּב מֵעֵין זֶה, כְּשֶׁאֵין אֲוִיר אִי אֶפְשָׁר לִשְׁמֹעַ קוֹל.

אִם נִקַּח פַּעֲמוֹן בְּתוֹךְ צִנְצֶנֶת וַאקוּם, וּנְנַעְנַע אֶת הַפַּעֲמוֹן, לֹא נוּכַל לִשְׁמֹעַ שׁוּם צְלִיל, כֵּיוָן שֶׁאֵין אֲוִיר, וּמִמֵּילָא אֵין תְּנוּעוֹת אֲוִיר – קוֹל.

לָכֵן עַם יִשְׂרָאֵל אָכֵן רָאוּ אֶת הַקּוֹלוֹת וְלֹא שָׁמְעוּ.

וְזֶה טַעֲנַת בְּנֵי יִשְׂרָאֵל אֶל מֹשֶׁה רַבֵּנוּ בְּאָמְרָם **"דַּבֵּר אַתָּה עִמָּנוּ וְנִשְׁמְעָה"** וְהַכַּוָּנָה בָּזֶה כִּי בְּדַבֵּר הָאֱלֹקִים עִמָּנוּ אָנוּ רוֹאִים אֶת הַקּוֹלוֹת, וְלֹא שׁוֹמְעִים כֵּיוָן שֶׁאֵין אֲוִיר בַּמָּקוֹם שֶׁאָנוּ נִמְצָאִים וְזוֹהִי סַכָּנַת מָוֶת, כִּי אִי אֶפְשָׁר שֶׁיִּרְאוּ אֶת הַקּוֹלוֹת רַק בְּהֶעְדֵּר הָאֲוִיר סְבִיב הָרוֹאֶה, וְהָאֲוִיר הוּא סִבַּת הַחַיִּים. לָכֵן אָנוּ מְבַקְּשִׁים דַּבֵּר אַתָּה עִמָּנוּ וְאָז נִשְׁמַע אֶת הַקּוֹלוֹת כְּמִנְהָגוֹ שֶׁל עוֹלָם וְלֹא נִרְאֶה, כִּי אִם אֱלֹקִים יְדַבֵּר עִמָּנוּ, אֲזַי נָמוּת כִּי אֵין אֲוִיר לְמִחְיָה.

אֶפְשָׁר לְהָבִין אֶת הַסִּבָּה מַדּוּעַ לֹא נִרְאֶה הָאֱלֹקִים לָנוּ:

1. כֵּיוָן שֶׁמָּלֵא כָּל הָאָרֶץ כְּבוֹדוֹ. נִמְצָא הָאֱלֹקִים בְּכָל מָקוֹם, **וְלֵית אֲתָר פָּנוּי מִנֵּהּ**, אֵין מָקוֹם שֶׁפָּנוּי מִמֶּנּוּ, מִמֵּילָא כָּל כָּךְ קָרוֹב עַד לְבִּבַת עֵינוֹ שֶׁל הָאָדָם, וְלָכֵן לֹא נִרְאֶה.
2. לֹא יִרְאַנִי הָאָדָם וָחַי – אִם נִרְאֶה, וְהָאֱלֹקִים רוּחָנִי הוּא, כְּלוֹמַר צָרִיךְ לִהְיוֹת מָקוֹם רֵיק מִן הָאֲוִיר.

וְאִם יִהְיֶה מָקוֹם רֵיק מִן הָאֲוִיר, אֵין אֶפְשָׁרוּת לְחַיִּים.

וְלָכֵן לֹא יִרְאַנִי הָאָדָם וְחַי. כְּלוֹמַר בְּחַיִּים לֹא יִרְאַנִי, וּמִכְּלָל לָאו אֶפְשָׁר לְהָבִין עַל הֵן. בְּמִיתָתָם רוֹאִים.